**Σεμινάρια ΔΣΑ για το νέο Γενικό Κανονισμό για την Προστασία Δεδομένων (GDPR)**

Ο **Δικηγορικός Σύλλογος Αθηνών**,με την υποστήριξη της **Αρχής Προστασίας Δεδομένων Προσωπικού Χαρακτήρα** και με τη συμμετοχή εκπροσώπων της, διοργανώνει σεμινάρια σχετικά με το νέο Γενικό Κανονισμό για την Προστασία Δεδομένων 2016/679, ο οποίος τίθεται σε εφαρμογή στις 25 Μαϊου 2018**.** Στόχος των σεμιναρίων είναι οι συνάδελφοι να ενημερωθούν διεξοδικά και σε βάθος για το νέο νομοθετικό πλαίσιο προστασίας δεδομένων προσωπικού χαρακτήρα, για τις αλλαγές που αυτό επιφέρει και την αναγκαία συμβολή των δικηγόρων σε αυτή τη νέα πραγματικότητα που διαμορφώνεται στον τομέα της προστασίας δεδομένων προσωπικού χαρακτήρα.

Τα σεμινάρια είναι διάρκειας 40 ωρών και θα πραγματοποιηθούν στους χώρους του ΔΣΑ. Ως εκπαιδευτές συμμετέχουν μέλη της ΑΠΔΠΧ και καταξιωμένοι εκπρόσωποι του δικηγορικού και νομικού κόσμου, καθώς και του τομέα της πληροφορικής, με αποδεδειγμένη εμπειρία στην προστασία των δεδομένων προσωπικού χαρακτήρα.

Τα σεμινάρια απευθύνονται αποκλειστικά σε δικηγόρους και ασκούμενους δικηγόρους. Στους συμμετέχοντες θα χορηγηθεί ενημερωτικό υλικό καθώς και αναλυτική βεβαίωση παρακολούθησης των σεμιναρίων, ενώ στο τέλος κάθε κύκλου θα διενεργούνται εξετάσεις προκειμένου να αποδεικνύεται η επιτυχής ή μη παρακολούθηση των σεμιναρίων. Οι δύο πρώτοι (α’ και β’) κύκλοι σεμιναρίων έχουν προγραμματιστεί για τις **24 έως 29 Απριλίου** και για τις **30 Απριλίου έως 6 Μαϊου**, ενώ οι επόμενοι δύο κύκλοι (γ’ και δ’) για τις **15-20 Μαϊου** και για τις **22-27 Μαϊου**.

Για την εγγραφή στα σεμινάρια μεταβαίνετε εδώ: [portal.olomeleia.gr](http://portal.olomeleia.gr/) [αφού κάνετε login, υπάρχει στο menu δεξιά νέα επιλογή «Σεμινάρια» ]

Ακολουθούν αναλυτικότερες πληροφορίες.

**ΕΠΙΣΤΗΜΟΝΙΚΗ - ΟΡΓΑΝΩΤΙΚΗ ΕΠΙΤΡΟΠΗ ΣΕΜΙΝΑΡΙΩΝ**

**Δημήτρης Αναστασόπουλος**, ΔΣ ΔΣΑ, Πρόεδρος Επιτροπής

**Σωτήρης Διαμαντόπουλος**, ΔΣ ΔΣΑ

**Ιωάννης Δεληγιώργης**, ΔΣ ΔΣΑ

**Ιωάννης Κάπος**, ΔΣ ΔΣΑ

**Ευαγγελία Βαγενά**, Δικηγόρος

**Αριάννα Σέκερη**, Δικηγόρος

Πληροφορίες – Επικοινωνία: **Ελένη Μερτζάνη**: 210.3398250

**Κόστος συμμετοχής**

Το κόστος συμμετοχής στα σεμινάρια, ύψους 300 ευρώ, είναι το ελάχιστο δυνατό ώστε να καταστεί δυνατή η διεξαγωγή τους, με μορφή αυτοχρηματοδότησης, και να επιτύχουμε το καλύτερο δυνατό αποτέλεσμα, με τις υψηλότερες προδιαγραφές. Σύμφωνα με την απόφαση του ΔΣ ΔΣΑ, εφόσον υπάρξει οποιοδήποτε κέρδος από τα σεμινάρια, **αυτό θα διατεθεί σε ανταποδοτικές δράσεις προς τα μέλη μας**, οι οποίες θα ανακοινωθούν, κατόπιν σχετικής απόφασης του Δ.Σ.

**Υποβολή Δήλωσης Συμμετοχής στα σεμινάρια**

Τα σεμινάρια θα διεξαχθούν στον 3ο όροφο του ΔΣΑ (Ακαδημίας 60). Κάθε κύκλος σεμιναρίων θα αποτελείται από τμήματα 40 ατόμων. Ταυτόχρονα με την υποβολή της Δήλωσης Συμμετοχής γίνεται ηλεκτρονικά και η πληρωμή του κόστους συμμετοχής ([portal.olomeleia.gr](http://portal.olomeleia.gr/" \t "_blank))

Εφόσον συμπληρωθεί ο αριθμός συμμετεχόντων για τους δύο πρώτους κύκλους, θα ακολουθήσει άμεσα νέα ανακοίνωση για τη διοργάνωση νέων κύκλων σεμιναρίων, με το ίδιο πρόγραμμα.

Για να είναι δυνατή η Δήλωση Συμμετοχής σε έναν κύκλο σεμιναρίων, θα πρέπει να έχει συμπληρωθεί ο απαιτούμενος αριθμός στον προηγούμενο κύκλο.

**Βεβαίωσης παρακολούθησης σεμιναρίων GDPR – Εξετάσεις για τη βεβαίωση επιτυχούς ή μη παρακολούθησης των σεμιναρίων**

Όλοι οι συμμετέχοντες στα σεμινάρια θα λάβουν **βεβαίωση παρακολούθησης**, στην οποία θα αναφέρονται αναλυτικά τα στοιχεία του σεμιναρίου και οι θεματικές ενότητες.

**Προϋπόθεση** χορήγησης της βεβαίωσης παρακολούθησης είναι η παρακολούθηση τουλάχιστον των 35 εκ των 40 ωρών του σεμιναρίου.

Επίσης, στο τέλος κάθε κύκλου θα διεξάγονται **εξετάσεις** (με ερωτήσεις πολλαπλών απαντήσεων), από τις οποίες θα κρίνεται αν ο συμμετέχων παρακολούθησε επιτυχώς τα σεμινάρια. Σε περίπτωση επιτυχούς συμμετοχής στις εξετάσεις, αυτό θα πιστοποιείται στην ως άνω βεβαίωση παρακολούθησης.